Dresser og dressjakker i ulike varianter har vært formelt standardantrekk for herrer i vestlig mote helt siden begynnelsen av 1800-tallet. Bildet viser unge menn iført smoking, et antrekk mellom mørk dress og kjole og hvitt.
En olivengrønn fritidsjakke eller parkas i militærstil, med lommer og skulderklaffer
Jakker finnes i en mengde snitt og materialer. Bildet viser en norsk jakke laget av selskinn.
Strikket ulljakke, på engelsk ofte kalt *cardigan*, i form av en norsk lusekofte med «lusemønster».
Den ungarske divisjonssjefen Árpád Tamásy von Fogaras (1861-1939) iført uniformsjakke fra første verdenskrig dekorert med snorer og pels. Jakketypen er i slekt med husarenes tradisjonelle snorejakker, dolmanene. Den stive skyggelua kalles kepi.
**Jakke** er et klesplagg for overkroppen som kan åpnes og lukkes over brystet og magen, oftest ved hjelp av knapper eller glidelås. Jakker har ermer, ofte også lommer og krave. De rekker gjerne til rundt livet eller litt nedenfor, og jakkeskjøtene er vanligvis skåret rett over. Jakker bæres som ytterplagg over skjorter, bluser, trøyer, gensere og vester og kan brukes både ute og inne, av kvinner, menn, barn og voksne. 

En ytterjakke som rekker til knærne eller lengre, kalles oftest frakk.

Historikk og typer
------------------

I Europa oppstod jakken i middelalderen i form av korte, åpne frakker, som var en praktisk mellomting mellom åpne trøyer, kjortler, tunikaer og kapper.

### Etymologi

Jakke ble kalt *jakka* på gammelnorsk, et ord som kom via det tyske *jacke* fra det franske *jaque*, «kort mannstrøye» eller egentlig «kort skjorte til å trekke over et panser» (våpenfrakk), et ord som igjen er lånt fra italiensk *giaco* og spansk *jaco*, ord av uviss opprinnelse, men sannsynligvis fra arabisk. Som andre betegnelser på klær har også ordet *jakke* hatt forskjellig betydning gjennom tidene og i ulike språk, og ofte betegnet flere slags klesplagg. Ordet ble i eldre tid på dansk og norsk brukt om et kortere, lett overstykke eller ei lang trøye, både med og uten ermer, for kvinner, men ble seinere først og fremst brukt om tettsluttende trøyer for menn og korte manns- og guttefrakker uten skjøter. I dansk ble *jakke* i moderne betydning av ordet tatt i bruk fra 1860-tallet.

På engelsk betegner *jacket* en kortere fritidsjakke, mens *coat* brukes om både frakker, kapper, kåper og lengre jakker.

### Typer

Det finnes en mengde forskjellige slags jakker av ulik utforming som er beregnet til forskjellig bruk, både lette, tynne og tunge, forede og varme, for eksempel dressjakker, strikkejakker (kardiganer), regnjakker og uniformsjakker. Snitt, materialvalg, farger og dekor har også variert stort gjennom drakthistorien. 

Jakker kan være enkelt- eller dobbeltspent (dobbeltknappet), det vil si ha en eller to knapperader. Fritidsjakker for ute- og turbruk er oftest lettere enn penjakker. De kan være varme, vindtette, ha hetter og praktiske lommer, og er ofte laget av kunsttekstiler som varm fleece eller vind- og vanntett softshell (skalljakke).

* Allværsjakke, vind- og vanntett fritidsjakke
* Blazer eller bleser, lett jakke av annet stoff enn buksene, til sommer- eller sportsbruk
* Cardigan, strikkejakke
* Dynejakke, boblejakke, dunjakke, varme, vatterte vindjakker
* Kofte, strikkejakke, bunadsfrakk eller samekofte
* Pjekkert, dobbeltknappet, opprinnelig mørk blå, kort frakk av tykt stoff
* Vindjakke, lett jakke av tett, vindtett stoff
* Bolero, midjekort damejakke med eller uten ermer
* Våpenjakke
* Olajakke, trangtsittende jakke av dongeri
* Battlejakke, kort uniformsjakke
* Parkas, kort, fôret ytterfrakk av vindtett stoff, med lommer, belte og hette, skinnanorakk
* Golfjakke, lett, strikket jakke, særlig for golfspillende kvinner

#### Gamle og utenlandske

* Carmagnole, kort jakke brukt av underklassen og jakobinerne under den franske revolusjon
* Dolman, snorejakke blant annet brukt som del av husaruniform
* Justaucorps, knelang, ettersittende herrefrakk eller livkjole som var vanlig på 1700-tallet
* Mackinaw , nordamerikansk jakke av tykt, stripete ullstoff
* Paletot, vid, løsthengende ytterfrakk eller -jakke
* Røykejakke, snorbesatt hjemmejakke for menn
* Schaube, bred, pelsforet kappeliknende mannsjakke som var vanlig i Europa på 1500-tallet
* Spencer, kort, tettsittende jakke
* Vams, tykk kort uniformsfrakk eller hoftelang jakke, fra middelalderen og seinere, utviklet seg siden til vest

Se også
-------

* Anorakk, pelskofte med hette eller sportsjakke av vindtett tøy med hette til å trekke over hodet
* Bluse, løstsittende overdel av arbeidsklær, sportsklær eller uniform, løst kjoleliv for kvinner
* Frakk, lang ytterjakke
* Kaftan, fotsid, åpen kjortel
* Kofte, strikkejakke, bunadsfrakk eller samekofte
* Vest, ermeløs jakke, trøye eller genser

Referanser
----------

1. ↑  Oppslagsordet «Jakke» i *Ordbog over det danske sprog 1700-1950*
2. ↑  Oppslagsordet «Jacka» i *Svenska akademiens ordbok*

Eksterne lenker
---------------

* (en) Jackets – kategori av bilder, video eller lyd på Commons Rediger på Wikidata
* Oppslagsordet «Jaket» (jakke) i det danske *Salmonsens konversationsleksikon* fra 1922 (historikk)

|  |  |
| --- | --- |
| Oppslagsverk/autoritetsdata | Store Danske Encyklopædi **·** Brockhaus Enzyklopädie **·** LCCN
 |